Fredag fortalte TV 2 historien om syvbarnsfamilien Solheim i Trondheim. Etter en treårig nedtrappingsperiode vil de sitte igjen med 100.000 kr mindre i året etter regjeringens kutt i barnetilleggene for uføretrygdede.

Mor Henriette har vært uføretrygdet i mange år, mens far Per Ottar er barneskolelærer.

Kuttene ble vedtatt da Høyre, Fremskrittspartiet, Venstre og Kristelig Folkeparti i november 2014 underskrev budsjettforliket.

TV 2-saken ga sterkt engasjement på sosiale medier. På Twitter valgte Frps stortingspolitiker Ulf Leirstein å kommentere følgende: «Hvis man ikke jobber og tjener penger bør man kanskje tenke igjennom konsekvensene av å få 7 barn?»

Per Ottar Solheim og kona Henriette vil få 100.000 mindre å rutte med.

– Kjenner oss ikke

Da TV 2 kontakter familiefaren i Trondheim sier han at han synes Leirsteins utspill er lettvint.

– Han har aldri møtt kona mi eller min familie, og dømmer oss utifra et innslag på TV. Han kjenner ikke hennes diagnose eller vår hverdag. Dette er å legge opp til et samfunn med A-mennesker og B-mennesker, sier Per Ottar Solheim.

– Men har du forståelse for at enkelte mener at det er uforsvarlig å få så mange barn når man er avhengig av støtte?

– For å være helt ærlig så er det bare de siste årene jeg har vært klar over at min kones trygd består av to deler, en del som er barnetillegg og en som er hennes private. Det var litt sløvt av oss, sier Per Ottar, som er ærlig om at kona har vært ufør helt fra før de fikk barn sammen.

Han sier at de helt til de fikk det yngste barnet i 2012 var innenfor økonomiske rammer som de følte seg trygge med. Det var derfor overraskende da de ny reglene kom, med tilbakevirkende kraft.

Skyd og skam

Familien har fått støtte fra flere hold.

En av de som raser mot Leirsteins kommentar er SVs stortingsrepresentant Kirsti Bergstø.

– Det er en påføring av skyld og skam overfor folk som sliter med dårlig økonomi. Frp ignorerer at folk blir fattige på grunn av deres egen politikk, sier Bergstø til TV 2.

Hvis man ikke jobber og tjener penger bør man kanskje tenke igjennom konsekvensene av å få 7 barn? https://t.co/9aVunxDyMm — Ulf Leirstein (@ulfleirstein) 11. mars 2016

Hun understreker at det er ingen som vet et er ingen som vet hvordan økonomien vil bli ved livets start.

– Det er derfor vi har velferdsordninger som skal sikre de særlig utsatte. Det Leirstein gjør her er å si til familier som har mistet en del av sitt økonomiske grunnlag at de har seg selv å takke. Det er typisk at Frp legger skylden på de fattige, hevder hun.

– Men det er vel ikke tvil om at det koster å ha barn?

– Ja, det gjør det. Men det skal ikke være slik at det å ha barn skal være for de priviligerte, og at det bare er de som har en sikker økonomisk framtid som kan få en stor familie. Derfor er det nødvendig med tillegg til uføre med lav inntekt, fordi de ikke har mulighet til å øke egen inntekt. Det skal ikke være slik at barn skal måtte velge mellom Donald og brunost på fredag, det må fattige familier i dag.

– Men er det økonomisk forsvarlig å få syv barn?

– Jeg ser ingen grunn til å moralisere over at denne familien har valgt å få syv barn, eller mene at de burde valgt bort noen av dem. I SV ønsker vi økt barnetrygd for alle, og en særlig økning for familier med flere barn og med enslige forsørgere, fordi vi vet at de har størst risiko for fattigdom.

Krever verdighet

Slik rettferdiggjør Frp sine kutt overfor svake grupper i samfunnet. #shameonyou https://t.co/LosmswHPza — Marit Arnstad (@MaritArnstad) 11. mars 2016

Berstø understreker at SV har advart om at dette vil slå negativt ut. Hun sier det blir flere fattige barn i fattige familier når barnetillegget til de fattigste uføre skjæres ned.

– Jeg synes det er rart at Krf er overrasket over det slår ut på denne måten. Jeg er glad de har bedt om ny gjennomgang og SV vil følge opp at det skjer.

Også Senterpartiets Geir Pollestad reagerer på Leirsteins utspill.

– Jeg reagerer på at Leirstein i stedet for å ta ansvar for politikken han står bak forsøker å legge skylden på familien, sier Pollestad.

Han mener det ikke er opp er en statlig oppgave å legge seg oppi hvor mange barn det er rett å få.

Sterke reaksjon på Twitter etter utspillet. Skjermdump.

– Leirstein opptrer som representant for et regjeringsparti. Det burde tilsi at han omtalte andre mennesker med litt mer verdighet.

Ikke ment som personangrep

Ulf Leirstein utdyper overfor TV 2 at han synes det må være lov å stille et spørsmål til familiens prioritering.

– Det å være ufør i dag er ikke noe man blir rik av. Det bør man tenke igjennom når man planlegger familie og spesielt når man planlegger en stor familie. Man har selv et ansvar. Det var dette med ansvar jeg synes vi må kunne få mer fokus på, skriver Leirstein i en sms til TV 2.

– Jeg mener ikke å angripe en enkelt familie. Men det er de selv som står frem. Da må de godta at noen stiller spørsmålstegn. Familien får fortsatt betydelig støtte fra det offentlige. Men når man er en stor familie og man får dårligere økonomi så kan det selvfølgelig bety at man må gi avkall på noe. Slik er det for alle, fortsetter stortingsrepresentanten.

Han sier at Frp har jobbet for å endre systemet.

– Før kunne man tjene mer penger fra det offentlige i støtte enn om man arbeidet. Det ønsker vi endring på og det støtter jeg. At KrF vil ha en gjennomgang har jeg ikke noe problem med. Det er alltid fornuftig å få informasjon om endringer har truffet slik det var ment.